Hevur tú áhuga fyri náttúru, tilfeingi, umhvørvi og burðardygd? So er Fiskivinnuskúlin rætta valið av miðnámsútbúgving! Vit bjóða tær eina 3-ára tilfeingisbreyt, ið gevur tær lestrarførleika til hægri lærustovnar! Tilfeingisbreytin–lokal, grøn og global Tilfeingisbreytin á Fiskivinnuskúlanum er ætlað føroyskum ungdómum, sum hava áhuga fyri føroysku náttúruni. Tilfeingisbreytin gevur næmingunum almennan lestrarførleika til hægri lærustovnar á jøvnum føti við hinar gymnasialu breytirnar. Á breytini verður serliga undirvíst í náttúruvísindaligum lærugreinum á C-, B- og A-stigi, og breytin er serliga ætlað teimum, sum hava áhuga fyri náttúruni, umhvørvinum og burðardyggari gagnnýtslu av náttúruríkidøminum. Stutt sagt er talan um eina grøna gymnasiala breyt, sum tekur trý ár.